Elengedték a nyilvános korbácsolásra ítélt iráni színésznõ büntetését
Enyhítettek börtönbüntetésén, és nem korbácsolják meg nyilvánosan azt az iráni színésznõt, akit még júliusban tartóztattak le, mert szerepet vállalt egy Iránban betiltott ausztrál filmben. A film producerei szerint azért ítélték el, mert néhány jelenetben a hagyományos viseletnek számító fejkendõ nélkül szerepelt.
Kiengedték a börtönbõl azt az iráni színésznõt, akit korábban azért ítéltek 90 korbácsütésre és egyéves szabadságvesztésre, mert szerepet vállalt egy ausztrál filmben, amely éles kritikával illette az iráni rendszert - írja a brit Telegraph online kiadása.

A 38 éves Marzieh Vafamehrt júliusban tartoztatták le, miután a 2009-ben készült My Teheran for Sale címû film illegális másolatai terjedni kezdtek Iránban.  A film, amelyet Iránban betiltottak, egy - a fõvárosban élõ - fiatal színésznõ történetét meséli el. A több nemzetközi filmfesztivált megjárt alkotásban iráni fiatalok illegális bulikon vesznek részt, hasist szívnak, és házasságon kívüli nemi életet élnek. A producerek nyilatkozata szerint a filmet nem akarták Iránban forgalomba hozni, de a feketepiacon megjelent, és ez ellen nem tudtak mit tenni.

A produceri feladatokat ellátó Cyan Films és az Amnesty International jogvédõ szervezet közleményben tudatta, hogy a színésznõt hétfõn kiengedték a börtönbõl, és visszatérhetett családjához. Börtönbüntetését három hónapra csökkentették, a kilencven korbácsütés alól pedig felmentették.

A producerek szerint a színésznõt igazából azért ítélték el, mert az Iránban hagyományos viseletnek számító fejkendõ, a hidzsáb nélkül látható a film egyes jeleneteiben.
Irán börtönbüntetés jogvédõ film Teherán színésznõ korbácsütés